Enel S.p.A.

Enel S.p.A. l’è la sìgla dovràda per la società “Energia Elettrica” che l’è la segónda società elètrega d’Eüròpa.

L’è nasìda in del 1962 quando ol Goèrno Fanfani IV l’à creàda, co la lège del 27 de Noèmber, portàda ‘nàcc dal onoréol Aldo Moro, dòpo ì nasiunalizàt töte i 1270 società elètreghe che i gh’éra a l’època.

La pròpòsta de nasiunalizà töte i società che i fàa sö, che i vendìa, che i comerciàa e che portàa ‘n gir la corènt l’è però partida dal Partìt Socialìsta Italià (Psi) che l’à prometìt de te sö ‘l goèrno se ‘n càmbe i vegnìa nasiunalizade töte i società elètreghe.

I società piö grande che i éra stace nasiunalizade i éra:
 la Sade in del Vèneto e in d’ü tòch de l’Emìlia,
 la Edison in Lumbardéa, ‘n Emìlia e ‘n Ligüria,
 la Sip ‘n Piemùt,
 la Centrale ‘n Tuscàna, ‘n del Lasio e ‘n Sardègna,
 la Società Romana di Elettricità, S.R.E,
 la SME in del meridiù e ‘n Sicilia.

I è restàde fò da la nasiunalisasiù adóma öna quach asiènda münicipalizàda compàgn de la Aem de Milà.

Dal 1992 l’Enel l’è dientàda öna società per asiù (S.p.A.) e l’è per buna part priatizàda, dezà che ol 69% del capitàl l’è stai metìt söl mercàt e vendìt dal Istàt Italià.

Dal 1999 l’Enel l’è piö gnà ‘l monopolista del setùr elètrech, dezà che ‘l mercàt l’è lìber e töcc i pöl fà sö corènt e èndela.

Sèmper in del 1999 da la Enel l’è nasìda la Terna che l’à ciapàt in di mà la rèt per trasmèt ad ólta tensiù la corènt.

Categoria:Aziende italiane